钦定古今图书集成/明伦汇编/氏族典/第423卷 > 《廖用贤尚友录》 > 阮恕
## 钦定古今图书集成/明伦汇编/氏族典/第423卷 > 《廖用贤尚友录》 > 阮恕

按《万姓统谱》：恕字伯宽，寅之子。以父荫宰分宁。淳祐
中，更善化，升通判建宁府。初赴善化时，宿山间，有商
十馀人先在焉。吏与争爨，恕为杖其吏，且慰之。吏退
诟曰：“有官如此，何以仕为？”恕亦不介意。及瞑，商来谢
曰：“某等粗疏，感公弘量，第夜半先起，倘有小喧，官止安寝。”恕唯唯。比夜半喧甚，恕戒仆坚扄。俄而寂然，起
烛之，杀人纵横，乃强寇也。是夕脱命毫厘，人以为宽
厚之报。